**Основна и средња**  **школа**

**„9.мај“ Зрењанин**

 **П Р А В И Л Н И К**

**О**

**ВАНРЕДНОМ ШКОЛОВАЊУ УЧЕНИКА**

**јун 2021. године**

На основу члана 119. став 1. тачка 1. Закона о основама о основама система образовања и васпитања (''Службени гласник Републике Србије'', број 88/17, 27/18-други закони, 10/19 и 6/20) и члана 49. став 1. тачка 1. Статута Основне и средње школе „9.мај“ Зрењанин (деловодни број 333 од 09.03.2018. године, 454 од 20.03.2019. године, 952 од 27.05.2019. године, 41/34 од 21.02.2020. године и 41/44 од 11.05.2020. године и 41/104 од 15.09.2020. године) , Школски одбор је на својој седници, дана 28.06.2021. године, донео

**П Р А В И Л Н И К**

**О ВАНРЕДНОМ ШКОЛОВАЊУ УЧЕНИКА**

**I   ОСНОВНЕ ОДРЕДБЕ**

**Члан 1.**

 Правилником о ванредном школовању ученика (у даљем тексту: Правилник) регулишу се основна права и обавезе ванредних ученика, стицање својства ванредног ученика, упис, начин и рокови за полагање испита, евиденција и издавање јавних исправа ванредним ученицима и друга питања у вези ванредног школовања ученика у Основној и средњој школи „9.мај“ Зрењанин (у даљем тексту: Школа).

Члан 2.

Термини изражени у овом правилнику у граматичком мушком роду подразумевају природни мушки и женски род лица на које се односе.

**Члан 3.**

Својство ванредног ученика стиче се уписом у школу сваке школске године, под условима утврђеним законом.

Ванредни ученик из става 1. овог члана има право да се упише у одговарајући разред у току школске године.

Својство ванредног ученика стиче се на период од годину дана од дана уписа.

**Члан 4.**

Ванредан ученик полаже испите из свих предмета утврђених школским програмом, осим из из предмета физичко васпитање уколико су старији од 20 година.

Владање ванредног ученика се не оцењује.

**Члан 5.**

Својство ванредног ученика може имати:

1. лице уписано у први разред средњег образовања и васпитања или образовања за рад старије од 17 година, а изузетно лице из осетљивих друштвених група и са изузетним способностима млађе од 17 година, ако оправда немогућност редовног похађања наставе, уз сагласност министра;
2. лице старије од 17 година које је прекинуло редовно школовање и жели да га настави ванредно;
3. лице које је изгубило право на редовно школовање;
4. редован ученик старији од 17 година који у току школске године пређе на ванредно школовање;
5. лице које се школује као редован ученик, а упоредо савлађује школски програм, односно део школског програма за други образови профил, као ванредан ученик;
6. лице које као редован ученик није положило поправни испит те завршава започети разред у овој школи наредне школске године у својству ванредног ученика поновним полагањем неположеног испита;
7. лице које као редован ученик завршног разреда није положило поправни или završni испит те завршава започето образовање у овој школи у својству ванредног ученика полагањем испита;
8. лице који се уписало ради доквалификације, односно које је претходно завршило средњу школу у трогодишњем трајању, те жели да стекне средње образовање у четворогодишњем трајању;
9. лице које се упише ради преквалификације, односно ради стицања образовања за други образовни профил у односу на већ стечено средње образовање у истом трајању.

Изузетно и лице млађе од 17 година може да стиче средње образовање у својству ванредног ученика, уз сагласност министра надлежног за послове образовања и васпитања и то:

1. лице које се професинално бави спортом;
2. лице чија природа болести објективно не дозвољава редовно похађање наставе;
3. у другим оправданим случајевима када објективне околности не дозвољавају редовно похађање наставе.

**Члан 6.**

 Стицање својства ванредног ученика утврђује директор школе решењем сваке школске године, по поднетој молби пунолетног ванредног ученика, односно родитеља или другог законског заступника малолетног ванредног ученика, са неопходном документацијом за упис.

 Директор школе, у име Школе, на период од годину дана од дана уписа, закључује уговор о међусобним правима и обавезама са пунолетним ванредним учеником односно са родитељем или другим законским заступником малолетног ванредног ученика, којим се уређују међусобна права и обавезе у вези плаћања школарине односно трошкова школовања за ванредне ученике.

**Члан 7.**

У школи се формира комисија за утврђивање разлике и признавање испита (у даљем тексту:комисија) коју чине чланови наставничког већа именовани решењем директора, која на основу поднете документације ванредног ученика доноси одлуку о предметима и оценама које се признају, као и допунским испитима које ученик треба да положи.

**II УПИС ВАНРЕДНОГ УЧЕНИКА**

**1.Ванредни ученици без претходно стеченог средњег образовања**

**Члан 8.**

 Упис ванредних ученика у први разред школе врши се на основу на основу мишљења интерресорне комисије и уз сагласност родитеља, односно другог законског заступника.

**Члан 9.**

Лице које је прекинуло школовање и жели да настави школовање за исти или други образовни профил у својству ванредног ученика или је изгубило право на редовно школовање, има право да се упише у одговарајући разред у току школске године.

Ванредном ученику из става 1. овог члана, уколико има обавезу полагања допунских испита, директор ће, у складу са предлогом комисије, решењем утврдити обавезу полагања допунских испита из предмета који нису били утврђени школским програмом, односно наставним планом и програмом који је тај ученик започео да савлађује.

Ванредан ученик има право да полаже допунске испите у испитним роковима након уписа у одговарајући разред.

Када ванредан ученик положи све допунске испите по редоследу разреда, стиче право да полаже испите разреда у који се уписао.

**Члан 10.**

Редован ученик старији од 17 година, односно његов родитељ или други законски заступник, може у току школске године да поднесе захтев за прелазак на ванредно школовање ако одлучи да не похађа наставу, већ да полагањем испита заврши започети разред, односно стекне образовање (здравствени и други битни разлози који ученика спречавају да редовно похађа наставу и сл.).

Својство ученика мења се решењем директора.

**Члан 11.**

Ученик који се школује као редован ученик, може упоредо да савладава школски програм, односно део школског програма за други образовни профил, као ванредан ученик, уз обавезу плаћања накнаде стварних трошкова.

Редован ученик који жели да упоредо савладава школски програм за други образовни профил, уписује се у школу у својству ванредног ученика и полаже допунске испите из предмета који нису обухваћени школским програмом који савладава у својству редовног ученика. Након што комисија упоређивањем школских програма утврди које испите овај ученик треба да положи, а који му се признају, директор доноси решење.

Редован ученик има могућност да упоредним школовањем у својству ванредног ученика полаже допунски испит само из дела школског програма за други образовни профил и тако употпуни своје образовање знањима и вештинама које не садржи школски програм који похађа.

**Члан 12.**

Ванредан ученик који у року од годину дана од дана уписа не положи све испите одговарајућег разреда има право да се поново упише у исти разред, на основу чега стиче право на полагање неположених испита.

Ванредан ученик нема ограничено право на поновни упис у исти разред.

Ако ванредан ученик не изврши поновни упис, има право да захтева од Школе издавање уверења о положеним испитима за тај незавршени разред.

Уколико жели да промени школу и у другој изврши упис, сви положени испити незавршеног разреда се признају на основу издатог уверења.

**Члан 13.**

Ванредни ученик не може завршити започети разред у року краћем од годину дана.

Ванредан ученик који постиже изузетне резултате у учењу има право да заврши школовање у року краћем од предвиђеног, а испуњеност услова за остваривање овог права утврђује Наставничко веће.

**Члан 14.**

Изузетно, редован ученик ове школе који није положио поправни испит може да заврши започети разред у истој школи наредне школске године, у својству ванредног ученика, поновним полагањем неположеног испита, уз обавезу плаћања накнаде стварних трошкова које утврди Школа. Када заврши разред ванредан ученик има право да се у истој школској години упише у наредни разред, у истом својству.

Ученик завршног разреда средњег образовања у овој школи који не положи поправни или завршни испит, завршава започето образовање у истој школи у својству ванредног ученика полагањем испита, уз обавезу плаћања накнаде стварних трошкова које утврди Школа.

**Члан 15.**

Ванредан ученик који је положио све испите завршног разреда пријављује завршни испит у складу са календаром за спровођење завршних испита за текућу школску годину.

**Члан 16.**

Уколико се ванредан ученик не упише у Школу прве наредне школске године односно у наредних годину дана, а дође до промена у плану и програму наставе и учења, ако има

разлике у плану и програму наставе и учења, директор ће, у складу са предлогом комисије, решењем утврдити допунске испите из предмета који су уведени као нови у план и програм наставе и учења, а које тај ученик треба да положи пре приступања полагању матурског испита.

**Члан 17.**

Ако је ученик као ванредан ученик завршио започети разред, и није дошло до прекида школовања, може да настави школовање у истој школи у својству редовног ученика у наредној школској години.

**2. Ванредни ученици након завршеног средњег образовања**

**- преквалификација и доквалификација-**

**Члан 18.**

Школа у току године може вршити упис кандидата ради доквалификације и преквалификације, за одређене образовне профиле, у складу са законом.

Лице које се уписује у школу ради преквалификације или доквалификације има завршено средње образовање, а ради преквалификације или доквалификације уписује се у школу, а не у разред.

**Члан 19.**

Лице које се уписује у школу ради преквалификације полаже испите из стручних предмета.

Које испите из стручних предмета полаже лице које се уписује у школу ради преквалификације одређује комисија.

Комисија, након одређивања допунских испита које је лице које се уписује у школу ради преквалификације дужно да положи и предмета и оцена који му се признају, о томе доноси одлуку на основу које директор школе доноси решење о испитима и оценама које се признају и допунским испитима које је кандидат дужан да положи ради преквалификације.

**Члан 20.**

Лице које се уписује у школу ради доквалификације полаже допунске испите из предмета чији садржаји нису претежно исти, из предмета који нису били утврђени школским програмом, односно планом и програмом наставе и учења и испите завршног разреда, о чему одлуку доноси комисија.

Комисија одлуку доноси на основу поднете документације лица које се уписује у школу ради доквалификације, и у својој одлуци поред допунских испита које то лице треба да положи наводи и предмете и оцене који му се признају.

Ако лице уписано у школу ради доквалификације у току претходног школовања није похађало, односно положило испит из верске наставе или грађанског васпитања, има обавезу да изабере и положи испите из једног од наведена два изборна предмета.

На основу одлуке комисије директор школе доноси решење о признавању оцена и предмета и полагању допунских испита ради доквалификације.

1. **Међусобна права и обавезе Школе и ванредних ученика**

**Члан 21.**

Школа за ванредне ученике организује**:**

1. консултативну наставу;
2. интерне часове и друге облике образовно васпитног рада уколико су у складу са одговарајућим планом и програмом наставе и учења обавезни да их похађају пре полагања испита;
3. полагање одговарајућих испита;
4. вођење одговарајуће документације и издавање одговарајућих јавних исправа;
5. редовно и благовремено информисање ванредних ученика о свим релевантним питањима.

**Члан 22.**

Сви ванредни ученици плаћјуа школарину у висини коју утврђује министарство просвете/покрајински секретаријат надлежан за послове образовања за ученике на преквалификацији и доквалификацији, одн. стварне трошкове школовања за ванредне ученике које утврђује Школа, у складу са законом.

Стварни трошкови се састоје од накнаде за рад чланова Комисије и од материјалних трошкова.

Чланови Комисије имају право на накнаду не само рада на непосредном испи­ти­вању ученика, него и за припремање за испит.

Накнада се обрачунава по часу, на начин на који се утврђује увећана плата на­с­тавника по основу по основу рада преко пуне норме часова, односно повећања педа­гошке норме.

Право на бесплатно средње образовање остварује ванредан ученик који се први пут упише у средњу школу, у складу са законом.

Уколико ванредни ученик, односно његов родитељ или други законски заступник, поднесу захтев у току школске године за раскид уговора о ванредном школовању, Школа задржава право на уплаћени износ школарине, односно трошкова школовања за ванредне ученике и ученику на његов захтев на прописаном обрасцу издаје уверење о положеним испитима.

Директор школе може ванредном ученику, по његовој поднетој молби, дозволити плаћање школарине, одн. трошкова школовања за ванредне ученике у више рата, одлагање плаћања или га у потпуности ослободити трошкова, ценећи разлоге наведене у молби.

**Члан 23.**

Документа потребна за упис ванредног ученика:

1. пријаву за упис;
2. мишљење интерресорне комисије;
3. доказ о завршеној основној школи (сведочанство, односно друга јавна исправа) – за ванредног ученика који се уписује у први разред;
4. доказ о положеном завршном испиту - за ванредног ученика који се уписује у први разред;
5. сведочанства;
6. диплома о завршеној средњој школи – за ванредног ученика на преквалификацији или доквалификацији;
7. извод из матичне књиге рођених;
8. лекарско уверење о испуњавању здравствених услова;
9. фотографија или очитана лична ;
10. доказ о уплати трошкова уписнине/обнове;
11. остала потребна документа.

Документа која прилаже морају бити оригинали или оверене фотокопије, а Школа их након уписа чува у досијеу ванредног ученика.

**Члан 24.**

Ванредан ученик има право:

1. да присуствује и активно учествује у свим врстама и облицима образовног рада организованог за ванредне ученике,
2. да полаже испите утврђене решењем,
3. да добија све врсте информација у вези свог образовања,
4. на употребу школске библиотеке,
5. на увид у документацију школе везано за своје школовање,
6. да добијање докумената - јавне исправе, које Школа издаје у складу са законом и овим правилником.

**Члан 25.**

Ванредан ученик је обавезан:

1. да испуњава обавезе преузете уговором;
2. да на време пријави испите;
3. да се придржава распореда обавезних облика образовно-васпитног рада како је договорио са предметним наставником;
4. да се придржава распореда консултативне наставе и полагања испита који Школа;
5. да се придржава кућног реда Школе, да се дисциплиновано понаша у учионицама и другим просторијама Школе за време трајања консултативне наставе и испита, да чува од оштећења школску имовину, да у Школу долази прикладно одевен;
6. да води рачуна о својим личним стварима;
7. да се придржава и других обавеза прописаних општим актима Школе.

Ванредни ученици не могу приступити полагању предметних испита  уколико претходно нису извршили одговарајућу уплату.

**III ОБАВЕШТАВАЊЕ ВАНРЕДНИХ УЧЕНИКА**

**Члан 26.**

О питањима која су од значаја за њихово школовање ванредни ученици обавештавају се истицањем обавештења на огласној табли и/или интернет страници школе.

Подаци који су од значаја за школовање ванредних ученика се редовно ажурирају и ванредни ученици су дужни да прате њихово објављивање.

**Члан 27.**

Одељењски старешина ванредних ученика води евиденцију о ванредним ученицима, прати њихово школовање, даје им потпуне и благовремене информације које се тичу њиховог школовања, присуствује испитима кад год је то могуће и тада води записнике на испитима.

Директор може задужити у другог запосленог да обавља одређене послове наведене у ставу 1. овог члана о чему ће ученици бити благовремено обавештени.

**Члан 28.**

Школа је дужна да обезбеди консултативну наставу за ванредне ученике из свих предмета предвиђених планом и програмом за одређени образовни профил уколико ванредан ученик искаже потребу.

Распоред и начин консултативне наставе објављују се на огласној табли, у складу са утврђеним календаром рада.

Пријава консултативне наставе врши уз претходно консултовање са одељењским старешином ванрдних ученика.

Ванредни ученик приликом пријаве наводи тачан назив предмета за који пријављује консултативну наставу и прилаже доказ о уплати, након чега добија потврду коју на дан одржавања консултативне наставе обавезно предаје наставнику код којег има консултативну наставу.

Наставник који је обавио консултативну наставу потврду предаје задуженом лицу.

Наставник води одговарајућу евиденцију о одржаним консултацијама.

**IV ИСПИТНИ РОКОВИ**

**Члан 29.**

Испитни рокови за ванредне ученике су: октобарски, новембарски, јануарско-фебруарски, априлски, јунски и августовски.

Испити се полажу у наведеним испитним роковима према распореду полагања испита, а у складу са утврђеним календаром рада.

Ванредни ученици полажу завршни испит у роковима утврђеним Статутом школе, према распореду полагања испита, а у складу са утврђеним календаром рада.

**Члан 30.**

Пријем пријава за испитни рок по правилу се врши од 1. до 5. у месецу у којем се одржава тај испитни рок, а продужава се за дане викенда и празника.

Изузетно, на основу одлуке одељењског старешине ванредних ученика, термини за пријем пријава за испитни рок могу се променити а о промени ванредни ученици морају бити благовремено обавештени у складу са чланом 26. овог Правилника.

Ванредни ученик пријављује и полаже испите по редоследу разреда.

Ванредни ученик на преквалификацији или доквалификацији у истом испитном року може условно пријавити испите из наредног разреда, а њиховом полагању ће приступити тек ако положи последњи испит из претходног разреда.

Пријем пријава и доказа о уплати врши запослени на административно-финансијским пословима, односно други запослени којег директор за то задужи.

Ванредни ученик је обавезан да уз пријаву у којој је навео тачан назив предмета које пријављује и приложи доказ о извршеној улати за полагање испита.

Ванредни ученик који није у прописаном року поднео пријаву, губи право на полагање испита у том испитном року.

**Члан 31.**

Распоред полагања испита утврђује директор за сваки рок и објављује на огласној табли школе најмање један дан пре дана одређеног за полагање испита.

**Члан 32.**

Пре почетка испитног рока директор школе одређује чланове испитних комисија за тај испитни рок.

Испитну комисију чине најмање три члана од којих су најмање два стручна за предмет.

Чланови испитне комисије су обавезни да присуствују испиту заказаном у одређено време како је то истакнуто на распореду, осим ако су из оправданих разлога спречени.

Члан комисије који је спречен да присуствује испиту мора благовремено обавестити директора школе и одељењског старешину за ванредне ученике као и да предложи своју замену, пре почетка испита, како би испит био одложен или како би била формирана нова испитна комисија, која мора испуњавати услове из става 2. овог члана.

**V ОРГАНИЗОВАЊЕ И СПРОВОЂЕЊЕ ИСПИТА**

**Члан 33.**

Идентитет ванредног ученика утврђује се на самом испиту на основу ђачке књижице, личне карте или друге јавне исправе са овереном фотографијом ученика.

**Члан 34.**

Ванредан ученик може полагати највише три испита у једном испитном року.

У изузетним случајевима ванредан ученик може пријавити и више испита у једном испитном року по поднетој образложеној молби, уз сагласност директора школе.

На ванредне ученике у погледу оцењивања и полагања испита примењују се одредбе закона, Правилника о оцењивању ученика у средњем образовању и васпитању и општег акта Школе.

**Члан 35.**

Испитни програм одређује се у складу са одговарајућим планом и програмом наставе и учења.

Испитни програм одређује одељењски старешина ванредних ученика на предлог предметног наставника.

Када ученик полаже испит из општеобразовних или одређених стручно-теоријских предмета испитна питања садрже градиво плана и програма наставе и учења одређеног предмета.

Испити се полажу на начин утврђрен Статутом школе.

**Члан 36.**

Ванредни ученик није положио испит у следећим случајевима:

1. ако на испиту не покаже задовољавајуће знање;
2. ако без оправданих разлога не приступи полагању испита;
3. ако у току испита одустане;
4. у другим случајевима, ако то процени испитна комисија.

Ученик који је започео полагање испита израдом писменог дела испита, а не дође на полагање усменог дела испита и свој изостанак не оправда добија недовољну оцену.

**Члан 37.**

Ванредан ученик који се за време испита служи недозвољеним средствима или омета рад испитне комисије, може бити удаљен са испита одлуком испитне комисије.

Ако је такав ученик пре удаљавања почео са полагањем испита, сматраће се да није положио испит, а у записник о том испиту уписује се одлука о удаљењу са образложењем и недовољна оцена из тог предмета.

Ако ученик пре удаљавања није започео са полагањем, сматраће се да није приступио полагању испита.

**Члан 38.**

Ванредан ученик који је из оправданих разлога (болест, смртни случај у породици и др.) спречен да изађе на испит, а који жели да му се испит одложи, дужан је да пре почетка испита обавести одељењског старешину за ванредне ученике о разлозима спречености и да, најкасније у року од три дана од дана одржавања испита, достави доказ о разлозима спречености.

Ценећи разлоге из става 1. овог члана, директор школе може одобрити ванредном ученику одлагање испита у истом испитном року или ће му се, у зависности од околности, извршена уплата признати за следећи испитни рок.

Ванредан ученик који у заказано време за полагање не приступи полагању, а претходно није обавестио Школу да неће доћи на испит или тај недолазак није оправдао на начин наведен у ставу 1. овог члана, сматраће се да је одустао од полагања испита, те не може полагати тај испит у истом испитном року и нема право на повраћај уплаћених средстава за полагање испита од ког је одустао.

**Члан 39.**

Ванредан ученик, његов родитељ, односно други законски заступник има право да поднесе приговор на испит.

Приговор на испит подноси се директору школе у року од 24 сата од саопштења оцене на испиту.

Директор је дужан да одлучи о приговору у року од 24 сата ,претходно прибављајући изјаву наставника.

Ако утврди да је оцена на испиту изведена противно прописима, поништиће испит и упутиће ванредног ученика на поновно полагање испита.

Испит се организује у року од три дана од дана подношења приговора, а директор образује нову комисију у чијем саставу не могу да буду чланови комисије чији је испит поништен. Оцена комисије је коначна.

**VI НАЧИН ВОЂЕЊА ДОКУМЕНТАЦИЈЕ И ЕВИДЕНЦИЈЕ**

**И ЈАВНЕ ИСПРАВЕ**

**Члан 40.**

У Школи се води евиденција и издају јавне исправе у складу са Законом о средњем образовању и васпитању, Правилником о евиденцији у средњој школи и Правилником о јавним исправама.

**Члан 41.**

Школа води досије ванредног ученика.

У досијеу ванредног ученика, до његовог завршетка ванредног школовања, чува се документација коју је поднео приликом уписа (молба, пријава, извод из матичне књиге рођених, лекарско уверење, сведочанства, дипломе претходног школовања...), сведочанства стечена путем ванредног школовања, записници и остало битно, а које се тиче ванредног школовања ученика.

**Члан 42.**

У матичну књигу се уносе оцене које су признате на основу решења о признању оцена и предмета, што се констатује у рубрици „напомене“, као и оцене и предмети који је ученик положио у току ванредног школовања.

**Члан 43.**

Школа води записник о полагању испита за ванредне ученике и записник о матурског испита на прописаном обрасцу.

О записницима се стара одељењски старешина ванредних ученика или други запослени којег директор за то задужи, а потписују га сви чланови испитне комисије.

**Члан 44.**

Школа ванредном ученику издаје сведочанство о завршеном разреду.

Ванредном ученику који је прешао из друге школе или променио образовни профил, у рубрици „НАПОМЕНА“ уписује се:

 „На основу члана 57. став 1. Закона о средњем образовању и васпитању (,,Службени гласник РС“, број 55/13, 101/17, 27/18-други закон и 6/20...) и решења директора школе деловодни број \_\_\_ од \_\_\_\_ године, ученик-ца је полагањем допунских испита завршио-ла \_\_\_\_ разред.“

Ванредном ученику на преквалификацији у рубрици ,,НАПОМЕНА“ уписује се:

 „На основу члана 57. став 2. Закона о средњем образовању и васпитању (,,Службени гласник РС“, број 55/13, 101/17, 27/18-други закон и 6/20...) и решења директора школе деловодни број \_\_\_ од \_\_\_\_ године, ученик-ца је путем преквалификације завршио-ла \_\_\_\_\_ разред.“

Ванредном ученику на доквалификацији у рубрици ,,НАПОМЕНА“ уписује се:

 „На основу члана 57. став 3. Закона о средњем образовању и васпитању (,,Службени гласник РС“, број 55/13, 101/17, 27/18-други закон и 6/20...) и решења директора школе деловодни број \_\_\_ од \_\_\_\_ године, ученик-ца је путем доквалификације завршио-ла \_\_\_\_\_ разред.“

На завршетку школовања ванредном ученику Школа издаје диплому о стеченом образовању.

Уверење о положеном испиту издаје се ванредном ученику који након положеног испита мења школу или образовни профил, а није стекао услов за издавање сведочанства, јер није положио све испите, односно није завршио разред.

**VII ЗАВРШНЕ ОДРЕДБЕ**

**Члан 45.**

На сва питања која нису уређена овим правилником примењују се одредбе Закона о основама система образовања и васпитања, Закона о средњем образовању и васпитању, као и других прописа из области образовања.

**Члан 46.**

 Овај правилник ступа на снагу осмог дана од дана објављивања на огласној табли школе.

 **ЗАМЕНИК ПРЕДСЕДНИКА** **ШКОЛСКОГ ОДБОРА**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Дарко Јоњев**

Овај Правилник је објављен на огласној табли Школе дана \_\_\_\_\_\_\_\_\_\_\_\_\_\_\_\_\_\_. године

Секретар школе:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Марија Топалов